[{"text_idx": "#000005", "text": "Dyma ddrama hynod bwysig a pherthnasol am drais domestig. Ond nid stori unochrog, \u2018du a gwyn\u2019 sydd yma ond yn hytrach stori gymhleth a chreulon dau berson \u2013 Hayley a Carl. Mae adegau doniol, tyner a chariadus i\u2019w stori nhw ond, yn y pendraw, y trais, y gormes a\u2019r ymosodiadau erchyll sy\u2019n aros yn y cof."}, {"text_idx": "#000006", "text": "Mae\u2019r dramodydd Katherine Chandler yn hen law bellach ar greu drama\u0302u bachog a \u2018gritty\u2019 am gymeriadau sy\u2019n dioddef o drawma. Sbardun y ddrama oedd hanes personol Stacey Gwilliam merch ifanc a ddioddefodd drais domestig cyson gan ei phartner a geisiodd, yn y pendraw ei lladd a\u2019i chladdu\u2019n fyw ar draeth ger Abertawe. Ond mae\u2019r awdures yn pwysleisio nad ymgais i greu theatr verbatim yw\u2019r ddrama hon \u2013 nid hanes uniongyrchol Stacey a gawn yma \u2013 yn hytrach stori ddychmygus sy\u2019n trafod yr un thema\u0302u."}, {"text_idx": "#000007", "text": "Mae Chandler wedi creu sgript arbennig, yn acen Abertawe sy\u2019n llifo\u2019n berffaith o un olygfa i\u2019r llall ac mae\u2019r cymeriadau yn rhai gonest, aml haenog a chymhleth. Mae Hayley\u2019n chwilio am ei thywysog \u2013 yn dyheu am ramant \u2013 ac yn syrthio dros ei phen a\u2019i chlustiau mewn cariad a\u0302 Carl. Yn ystod ei monologau, mae\u2019n olrhain ei chefndir teuluol, ei magwraeth a\u2019r adegau o dristwch sydd wedi llunio ei bywyd. Y graith fwyaf yw colled ei thad, i deulu arall ac yna i alcohol. Ond mae\u2019n ferch ddewr a phenderfynol, yn gymeriad sensitif a hoffus. Mae Carl hefyd yn rhannu ei fywyd anodd gyda\u2019r gynulleidfa wrth drafod caethiwed ei fam a\u2019i frawd yntau i gyffuriau. Mae e wedi ei greithio ond yn ceisio palu ei hun allan o\u2019r byd hynny wrth fynychu\u2019r gym yn rheolaidd a chynnal swydd. Ar ddechrau\u2019r garwriaeth, mae Carl yn hynod o amddiffynnol o Hayley ac yn dangos munudau o wir gariad tuag ati. Ond, yn anffodus, mae ei deimladau\u2019n tyfu i fod yn obsesiynol, yn beryglus a chymhellol ac mewn dim, mae Hayley\u2019n cael ei rheoli\u2019n llwyr ganddo. Rydym yn gweld ei bwer yn cynyddu, a\u2019i dymer afreolus yn arwain at ymosodiadau ffyrnig arni ynghyd a\u0302 munudau o wallgofrwydd llwyr. Ac er bod Carl yn flin wedi\u2019r trais a Hayley\u2019n maddau iddo dro ar o\u0302l tro, yn y pendraw, mae\u2019n gorfod gadael. Mae hyn yn dangos ei chryfder a\u2019i phw\u0302er hithau hefyd i geisio newid pethau. Y tristwch yw ei bod hi\u2019n methu anghofio, a\u2019i bod hi\u2019n cael ei hela a\u2019i herlid ganddo."}, {"text_idx": "#000008", "text": "Mae\u2019r ddau actor, Danielle Bird a Dan Hawksford, yn cydweithio\u2019n arbennig ac mae eu portread o\u2019r cymeriadau mor real, bron rydych yn anghofio eu bod yn actio o gwbl. Mae\u2019r cyfarwyddo hefyd yn hynod o gelfydd, oherwydd nid oes llawer o gyffwrdd corfforol rhwng y ddau, yn enwedig yn ystod yr ymosodiadau a\u2019r trais. Yn hytrach, mae\u2019r cyfan yn cael ei gyflwyno i\u2019r gynulleidfa drwy waith corfforol unigol, gyda\u2019r ddau actor yn sefyll naill ochr i\u2019r llwyfan. Mae\u2019r gwagle a\u2019r pellter yn ein hannog ni i greu\u2019r delweddau hyn yn ein meddyliau, ac i deimlo poen Hayley a chasineb Carl. Mae hyn yn hynod effeithiol ac roedd y cyfarwyddo i gyd yn glyfar a dyfeisgar iawn drwy\u2019r holl sioe."}, {"text_idx": "#000009", "text": "Nid yn unig y sgript, y cyfarwyddo a\u2019r actio sydd i\u2019w ganmol ond hefyd yr ochr dechnegol. Mae\u2019r set yn gyfuniad gwych o ddrysau tryloyw sy\u2019n agor a chau i greu lleoliadau newydd ac ar adegau mae delweddau, negeseuon testun a geiriau allweddol yn cael eu taflu arnynt. Mae\u2019r sain hefyd yn creu\u2019r tensiynau angenrheidiol ond heb amharu ar yr awyrgylch ac mae meicroffonau yn ychwanegu at erchylltra\u2019r trais yn y golygfeydd mwyaf tywyll. Defnyddiwyd tywod i amgylchynu\u2019r llwyfan ac roedd y traeth, y mo\u0302r a dw\u0302r yn thema\u0302u pwysig drwyddi draw. Cafwyd cyfeiriadau at Chwedl Llyn y Fan Fach ar ddechrau\u2019r ddrama ac roedd hyn yn berthnasol i stori Hayley maes o law. Yr eironi fwyaf yw bod y ddau gariad wedi cusanu am y tro cyntaf ar draeth Caswell sef yr union le mae Carl yn ceisio lladd Hayley a\u2019i chladdu\u2019n fyw ar ddiwedd y ddrama."}, {"text_idx": "#000011", "text": "Mae\u2019r ddrama hon yn cyflwyno dwy ochr o\u2019r stori i ni \u2013 dau lais,dau fersiwn a hynny yn gelfydd drwy gyfrwng theatrig. Mae\u2019n glyfar, yn dorcalonnus ar adegau ond yn hynod bwerus. Llongyfarchiadau mawr i\u2019r holl di\u0302m artistig."}, {"text_idx": "#000012", "text": "Leave a Reply Cancel reply"}, {"text_idx": "#000013", "text": "Your email address will not be published. Required fields are marked *"}, {"text_idx": "#000016", "text": "Creating opportunities for a diverse range of people to experience and respond to sport, arts, culture and live events. / Lleisiau amrywiol o Gymru yn ymateb i'r celfyddydau a digwyddiadau byw"}, {"text_idx": "#000017", "text": "Get The Chance on Twitter @getthechance4u"}, {"text_idx": "#000018", "text": "Get The Chance on Twitter"}, {"text_idx": "#000020", "text": "Get The Chance on Facebook"}]